Ўзбекистон Республикаси

Марказий сайлов комиссиясининг

2024 йил 19 июлдаги 1352-сон қарорига
илова

**“E-saylov” ахборот тизимининг регламенти**

**1-боб. Умумий қоидалар**

1. Мазкур Регламент сайлов жараёнларини ташкил қилишда
“Е-saylov” ахборот тизими орқали сайлов жараёни иштирокчилари ўртасида ўзаро электрон ахборот алмашинуви тартибини белгилайди.

Ушбу Регламент қоидалари “Е-saylov” ахборот тизимидан фойдаланувчиларга тадбиқ этилади.

Қуйидагилар “Е-saylov” ахборот тизимидан фойдаланувчилар (бундан буён матнда тизимдан фойдаланувчилар деб юритилади) ҳисобланади:

Ўзбекистон Республикаси Марказий сайлов комиссияси (бундан буён матнда Марказий сайлов комиссияси деб юритилади);

Қорақалпоғистон Республикаси Марказий сайлов комиссияси;

вилоятлар ва Тошкент шаҳар ҳудудий сайлов комиссиялари (бундан буён матнда ҳудудий сайлов комиссиялари деб юритилади);

туман, шаҳар сайлов комиссиялари;

сиёсий партиялар;

Қорақалпоғистон Республикаси Жўқорғи Кенгеси, халқ депутатлари вилоятлар, Тошкент шаҳар ҳамда туман ва шаҳар Кенгашлари;

Қорақалпоғистон Республикаси Вазирлар Кенгаши, вилоятлар, Тошкент шаҳар ҳамда туман ва шаҳар ҳокимликлари;

Ўзбекистон Республикаси Ташқи ишлар вазирлиги (бундан буён матнда Ташқи ишлар вазирлиги деб юритилади);

хорижий ва халқаро кузатувчилар;

хорижий, халқаро ва маҳаллий оммавий ахборот воситалари;

фуқароларнинг ўзини ўзи бошқариш органлари;

депутатликка номзодлар ва уларнинг ишончли вакиллари.

2. Ушбу Регламентда қуйидаги асосий тушунчалардан фойдаланилади:

**раҳбар –** тизимидан фойдаланувчи тегишли ваколатли органнинг раҳбари бўлиб, “E-saylov” ахборот тизимига киритилган ҳужжатларни Электрон рақамли имзо билан тасдиқлайдиган шахс;

**электрон рақамли имзо** (бундан буён матнда ЭРИ деб юритилади) – электрон ҳужжатдаги мазкур электрон ҳужжат ахборотини ЭРИнинг ёпиқ калитидан фойдаланган ҳолда махсус ўзгартиришлар натижасида ҳосил қилинган ҳамда ЭРИнинг очиқ калити ёрдамида электрон ҳужжатдаги ахборотда хатолик мавжуд эмаслигини аниқлаш ва ЭРИ калитининг эгасини идентификация қилиш имконини берадиган имзо;

**ЭРИ калитининг эгаси** – ўзига ЭРИ калитининг сертификати берилган жисмоний ёки юридик шахс;

**электрон ҳужжат** – электрон шаклда қайд этилган, ЭРИ билан тасдиқланган ва электрон ҳужжатнинг уни идентификация қилиш имконини берадиган бошқа реквизитларига эга бўлган ахборот;

**сўровнома** – тизимдан фойдаланувчиларнинг “E-saylov” ахборот тизими орқали юборган мурожаати (**ариза, тақдимнома, тавсиянома)**;

**Ягона идентификация тизими (OneID**) – “Электрон ҳукумат” тизими фойдаланувчиларини идентификациялаш бўйича ягона ахборот тизими.

3. Марказий сайлов комиссияси “Е-saylov” ахборот тизимининг эгаси ва унинг буюртмачиси ҳисобланади.

4. Рақамли технологиялар вазирлиги “Е-saylov” ахборот тизимининг ишлаб чиқувчиси ва оператори ҳисобланади.

5. Қуйидагилар операторнинг асосий вазифалари ҳисобланади:

“Е-saylov” ахборот тизимига техникавий хизмат кўрсатиш ҳамда самарали ва узлуксиз ишлашини таъминлаш;

Марказий сайлов комиссияси билан ҳамкорликда тизимдан фойдалнувчиларни “Е-saylov” ахборот тизимида ишлашга ўқитиш;

идоравий ахборот тизимлари ва маълумотлар базалари билан интеграциялашни таъминлаш;

“Е-saylov” ахборот тизимини такомиллаштириб бориш;

тизимдан фойдаланувчилар “Е-saylov” ахборот тизимига киришлари учун имконият яратиш;

“Е-saylov” ахборот тизимининг ахборот хавфсизлигини таъминлаш чора-тадбирларини амалга ошириш.

6. Тизимдан фойдаланувчилар ўртасида сўровномалар қуйидаги тарзда электрон шаклда амалга оширилади:

а) Марказий сайлов комиссияси билан:

сиёсий партиялар;

Қорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашлари;

Олий Мажлис Қонунчилик палатаси депутатлигига номзодлар;

маҳаллий оммавий ахборот воситалари;

Ташқи ишлар вазирлиги;

ҳудудий сайлов комиссиялари;

б) Қорақалпоғистон Республикаси Марказий сайлов комиссияси
ва ҳудудий сайлов комиссиялари билан:

сиёсий партиялар;

Қорақалпоғистон Республикаси Вазирлар Кенгаши, вилоятлар
ва Тошкент шаҳар ҳокимликлари;

халқ депутатлари туман ва шаҳар Кенгашлари;

туман ва шаҳар ҳокимликлари;

Олий Мажлис Қонунчилик палатаси депутатлигига номзодлар;

Қорақалпоғистон Республикаси Жўқорғи Кенгеси депутатлигига номзодлар;

халқ депутатлари вилоят ва Тошкент шаҳар Кенгаши депутатлигига номзодлар;

фуқароларнинг ўзини ўзи бошқариш органлари;

туман, шаҳар сайлов комиссиялари;

Олий Мажлис Қонунчилик палатаси депутатлигига номзоднинг ишончли вакиллари;

Қорақалпоғистон Республикаси Жўқорғи Кенгеси депутатлигига номзоднинг ишончли вакиллари;

халқ депутатлари вилоят, Тошкент шаҳар Кенгаши депутатлигига номзоднинг ишончли вакиллари;

Ташқи ишлар вазирлиги;

в) туман, шаҳар сайлов комиссияси билан:

сиёсий партиялар;

туман ва шаҳар ҳокимликлари;

халқ депутатлари туман, шаҳар Кенгаши депутатлигига номзодлар;

халқ депутатлари туман, шаҳар Кенгаши депутатлигига номзодларнинг ишончли вакиллари.

**2-боб. “E-saylov” ахборот тизими орқали** **сўровнома юбориш тартиби**

7. Тизимдан фойдаланувчилар томонидан сайлов тўғрисидаги қонунчиликда кўрсатилган талаблар бўйича тайёрланган сўровномалар тегишли сайлов комиссияларига “E-saylov” ахборот тизими орқали электрон тарзда юборилади.

Тизимдан фойдаланувчилар “E-saylov” ахборот тизими орқали сўровнома юбориши учун ЭРИ калитига эга бўлиши керак.

Олий Мажлис Қонунчилик палатаси депутатлигига, Қорақалпоғистон Республикаси Жўқорғи Кенгеси, халқ депутатлари вилоят, туман, шаҳар Кенгаши депутатлигига номзодлар ва уларнинг ишончли вакилларининг сўровномаларидан ташқари барча мурожаатлар тизимдан фойдаланувчининг ЭРИ билан тасдиқланади.

8. Тизимдан фойдаланувчи юридик шахснинг раҳбари ЭРИ орқали “E-saylov” ахборот тизимига киради. Тегишли сўровнома турини танлайди, уни шакллантиради ҳамда ЭРИ билан имзолайди. Сўровнома тегишли сайлов комиссиясига автоматик тарзда юборилади.

9. Тизимдан фойдаланувчилар томонидан сайлов тўғрисидаги қонунчилик талабларига асосан сўровномаларни юбориш, кўриб чиқиш, қарор қабул қилиш жараёнлари мазкур Регламентнинг 1.1–1.31-иловаларига асосан амалга оширилади. Бунда тегишли сўровнома тури бўйича 2.1–2.17-иловаларга мувофиқ шаклдаги сўровномалар тўлдирилади.

Тизимдан фойдаланувчиларнинг “E-saylov” ахборот тизимидаги шахсий кабинетига кириши Ягона идентификация тизими (OneID) орқали ЭРИдан фойдаланган ҳолда амалга оширилади. Бундан депутатликка номзодлар ва уларнинг ишончли вакиллари мустасно.

Депутатликка номзодлар ва уларнинг ишончли вакиллари шахсий кабинетига кириш “E-saylov” ахборот тизимида уларнинг рўйхатга олинган шахсий мобиль телефон рақамига юборилган SMS-хабарномадаги махфий кодни киритиш орқали амалга оширилади.

**3-боб. “E-saylov” ахборот тизими орқали** **келиб тушган**

**сўровномаларни кўриб чиқиш тартиби**

10. Сайлов комиссиялари билан бошқа фойдаланувчилар ўртасидаги ўзаро муносабатлар “E-saylov” ахборот тизими орқали амалга оширилади.

Сайлов комиссиялари ўзларига келиб тушган сўровномаларни сайлов тўғрисидаги қонунчиликда белгиланган тартибда кўриб чиқади, қарор қабул қилади. Қарор нусхаси сўровномани юборган тизимдан фойдаланувчига автоматик тарзда юборилади.

11. “E-saylov” ахборот тизимига киритилган қарорлар тегишли сайлов комиссияси раиси ёки комиссия раисининг ўринбосари томонидан ЭРИ билан тасдиқланади.

12. Сайлов комиссиясига келиб тушган сўровномалар бўйича қарорлар лойиҳалари комиссия раисининг ўринбосари ёки котиби томонидан “E-saylov” ахборот тизимида электрон шаклда тайёрланади.

**4-боб. Якуний қоидалар**

13. “E-saylov” ахборот тизимига кириш ҳуқуқини олган тизимдан фойдаланувчиларнинг барчаси ўз фаолиятини амалга ошириши натижасида олинган шахсга доир маълумотларнинг сир сақланишига, ахборотлар хавфсизлиги ва маълумотлар дахлсизлигини таъминлашга масъул ҳисобланади.

14. Марказий сайлов комиссияси “E-saylov” ахборот тизимига эгалик қилади, унинг узлуксиз ишлашини назорат қилади, заруратга кўра мазкур тизимни такомиллаштириш бўйича Рақамли технологиялар вазирлигига таклифлар киритади.

15. Рақамли технологиялар вазирлиги “E-saylov” ахборот тизимининг узлуксиз ишлашини таъминлайди ҳамда тизимда ишлаш бўйича услубий қўлланмалар ишлаб чиқади.